คลังขายเอสโซ่อุ้มบินไทย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

ยกหุ้นขายวายุภักษ์1.7พันล้าน กรุงไทยชี้กองทุนเงินเยอะซื้อได้
โพสต์ทูเดย์ — คลังขายหุ้น “เอสโซ่” ยกล็อตให้กองทุนวายุภักษ์วงเงินไม่เกิน 1,700 ล้านบาท “บลจ.กรุงไทย”ยันไร้ปัญหาสภาพคล่องพอ 
นายวัชระ กรรณิการ์ รองโฆษกประจำสำนักนายกรัฐมนตรี แถลงผลการประชุมคณะรัฐมนตรี (ครม.) วันที่ 31 ก.ย.ที่ผ่านมา ว่า ที่ประชุมมีมติเห็นชอบให้กระทรวงการคลังขายหุ้นที่ถืออยู่ในบริษัท เอสโซ่ (ประเทศไทย) หรือ ESSO ให้แก่กองทุนรวมวายุภักษ์หนึ่ง วงเงินไม่เกิน 1,700 ล้านบาท 
ทั้งนี้ การซื้อขายหุ้นครั้งนี้อยู่ภายใต้ข้อตกลงเดียวกับกองหลักทรัพย์เดิมที่กระทรวงการคลังเคยขายหุ้นให้กับกองทุนรวมวายุภักษ์หนึ่ง 
สำหรับรายละเอียดของการขายหุ้นให้กระทรวงการคลังเป็นผู้กำหนดจำนวน ราคาและหลักเกณฑ์ทั้งหมด โดยเบื้องต้นได้ตกลงราคาขายเฉลี่ยหุ้นละ 6.50 บาท และนำเงินไปเข้าบัญชีเงินฝากเพื่อการซื้อหุ้น รอซื้อหุ้นเพิ่มทุนบริษัท การบินไทย (THAI) เพื่อรักษาสัดส่วนผู้ถือหุ้นใหญ่ในสัดส่วน 51.03% ต่อไป โดยต้องการใช้เงินประมาณ 7,655–10,200 ล้านบาท
“กระทรวงการคลังให้ความเห็นว่า ขณะนี้มีเงินคงเหลือในบัญชีเงินฝากเพื่อการซื้อหุ้นเพียง 6,433.06 ล้านบาทเศษ ไม่พอซื้อหุ้นเพิ่มทุนการบินไทยที่มีแผนเพิ่มทุน 1.5–2 หมื่นล้านบาท ในเดือน ก.ย.นี้ดังนั้น เพื่อให้มีปริมาณเงินทุนที่เพียงพอต่อการลงทุนและมีปริมาณเงินสดที่เพียงพอต่อการดำเนินงานในอนาคตและสามารถลงทุนเพิ่มขีดความสามารถการแข่งขันในระยะยาวและไม่ประสบปัญหาสภาพคล่อง หากมีเหตุการณ์ฉุกเฉินขึ้นอีก จึงต้องขอให้ครม.เห็นชอบให้ขายหุ้น เอสโซ่” นายวัชระ กล่าว
นายวัชระ กล่าวว่า นายกรณ์จาติกวณิช รมว.คลัง ได้ชี้แจงให้ที่ประชุมทราบว่า ในการขายหุ้นเอสโซ่ครั้งนี้เป็นการขายหุ้นจำนวนมาก จึงจำเป็นต้องขายตรงให้กับกองทุนวายุภักษ์หนึ่ง โดยไม่ผ่าน การซื้อขายในตลาดหลักทรัพย์แห่งประเทศไทย เพราะอาจส่งผลกระทบโดยตรงต่อภาวะตลาดได้ 
ปัจจุบันกระทรวงการคลังถือหุ้นบริษัท เอสโซ่ จำนวน 253.75 ล้านหุ้น หรือ 7.33% ของทุนชำระแล้ว
นายสมชัย บุญนำศิริ กรรมการผู้จัดการ บลจ.กรุงไทย ในฐานะผู้จัดการกองทุนกองทุนวายุภักษ์หนึ่ง กล่าวว่า กองทุนวายุภักษ์หนึ่งไม่มีปัญหาในเรื่องของสภาพคล่อง เพราะมีเงินลงทุนระยะสั้นที่พักอยู่ในตราสารหนี้ 17,860 ล้านบาท สามารถขายออกและนำเงินมาซื้อหุ้นเอสโซ่จากกระทรวงการคลังได้ และยังมีเงินฝากอีกจำนวน 523 ล้านบาท
“ปกติกองทุนลงทุนพันธบัตรได้ผลตอบแทน 23% ขณะที่หุ้นเอสโซ่อัตราเงินปันผล 67% ซึ่งกองทุนก็ได้ประโยชน์และคลังเองก็สามารถซื้อหุ้นกลับคืนตามเงื่อนไขเดียวกับหุ้นอื่นๆ ที่โอนมาให้กองทุน” นายสมชัย กล่าว
ขณะที่ผู้ถือหน่วยลงทุนก็ไม่ต้องกังวลว่าจะกระทบต่อการจ่ายเงินปันผล เพราะปัจจุบันกองทุนมีเงินสำรองปันผลตลอดครบอายุ 10 ปีแล้วจำนวน 6,300 ล้านบาทนอกจากมีกระแสเงินสดรับสุทธิอีก 5,400 ล้านบาท